**Všeobecne záväzné nariadenie č. 1/2020 – Prevádzkový poriadok pre kultúrne domy a ostatné zariadenia obce Prečín**

Obec Prečín v súlade s ustanoveniami § 6 zákona č. 369/1990 Zb. o obecnom zriadení v znení neskorších predpisov, vydáva toto VZN **č. 1/2020, ktorým sa vydáva prevádzkový poriadok pre kultúrne domy a ostatné zariadenia obce Prečín**

**Čl. 1**

**Úvodné ustanovenia**

(1) Toto Všeobecne záväzné nariadenie (ďalej len „VZN“) upravuje podmienky, spôsob a finančné vyrovnanie za prenájom nasledovných zariadení vo vlastníctve obce Prečín:

- Kultúrny dom Prečín

- Kultúrny dom Zemianska Závada

- Hasičská Zbrojnica – horná sála,

- Spoločenská miestnosť v šatniach TJ – vrátane možnosti prenájmu časti šatní, sociálnych zariadení, vonkajších priestorov a priestorov multifunkčného ihriska.

(2) Obecné zastupiteľstvo v Prečíne schvaľuje tento prevádzkový poriadok pre zariadenia na území obce Prečín s cieľom určiť obsah náplne činnosti zariadení a podmienok ich užívania pri dodržaní zásad ochrany obecného majetku.

**Čl. 2**

**Správa zariadení**

(1) Správou zariadení je poverený zamestnanec obce Prečín, ktorý je zodpovedný za činnosti v zmysle príslušných článkov tohto prevádzkového poriadku.

(2) Správca zariadení dbá na to, aby využívanie zariadenia bolo v súlade s jeho určením a pri užívaní boli prezentované záujmy obce. Je povinný najmä:

a) Organizovať časový rozvrh využívania zariadenia na základe záujmu fyzických a právnických osôb a požiadaviek orgánov obce;

b) Zabezpečovať prevádzkyschopnosť jednotlivých častí zariadenia v spolupráci s Obecným úradom a poslaneckým zborom;

c) Zaisťovať ochranu majetku obce a dodržiavanie bezpečnostných, hygienických a protipožiarnych predpisov.

**Čl.3**

**Účel prenájmu**

(1) Jednotlivé objekty uvedené v čl. 1 odst. 1 tohto VZN prenajíma obec na tieto účely:

a) poriadanie tanečných zábav, diskoték, plesov

b) poriadanie rodinných osláv (životné jubileá, svadby),

Pri využívaní priestorov na účely uvedené v písmene a) a b) sa objekty preberajú najskôr 2 dni pred konaním akcie, odovzdanie najneskôr 2 dni po ukončení akcie v pracovných hodinách obecného úradu

c) poriadanie pohrebných hostín (karov),

d) predajná akcia,

e) kultúrne, spoločenské, športové podujatie, výstavy a pod.

f) firemné akcie,

g) iné verejné akcie

Pri využívaní priestorov na účely uvedené v písmene c) až g) sa objekty preberajú najskôr 1 deň pred konaním akcie, odovzdanie najneskôr 1 deň po ukončení akcie v pracovných hodinách obecného úradu.

(2) Obec neposkytuje nájom zariadení vo vlastníctve obce uvedených v čl. 1 odst. 1 za účelom šírenia myšlienok podporujúcich fašizmus, rasovú, národnostnú, politickú a náboženskú diskrimináciu.

(3) Prenájom zariadení vo vlastníctve obce na iné akcie ako uvedené v tomto VZN, prípadne dlhodobý prenájom je možné dohodnúť iba na základe prejednania a schválenia starostom obce.

(4) Starosta obce môže v odôvodnených prípadoch odmietnuť prenájom zariadení vo vlastníctve obce uvedených v Čl.1, odst.1 tohto VZN.

**Čl. 4**

**Zásady používania priestorov zariadení**

(1) Žiadateľom o prenájom zariadení vo vlastníctve obce môže byť:

a) fyzická osoba, ktorá dňom podania žiadosti dosiahla vek 18 rokov a ktorá požiada o prenájom na účely konania osláv, svadieb, pohrebných hostín, predajných a prezentačných akcií, kultúrno spoločenských podujatí a podobne.

b) obec, občianske združenie, záujmová organizácia, ZŠ s MŠ, fyzická alebo právnická osoba, ktorej predmetom podnikania je usporiadanie kultúrno-spoločenských akcií alebo predajných akcií.

(2) Záujem o prenájom zariadení oznamuje fyzická alebo právnická osoba vopred správcovi zariadenia, ktorý eviduje časové harmonogramy jeho využívania. V prípade konania zábavy, diskotéky a plesu žiadateľ predloží písomnú žiadosť o povolenie na konanie akcie, v ktorej sú uvedené mená zodpovedných usporiadateľov a zodpovedného požiarnika. Na základe podanej žiadosti obecný úrad v Prečíne vydá písomné povolenie na konanie akcie. Týmto sa usporiadateľ preukáže správcovi zariadenia.

(3) Správca zariadení vo vlastníctve obce odovzdá obci zariadenie a potrebný inventár na základe odovzdávacieho protokolu. Presné termíny trvania nájmu budú stanovené na základe dohody so správcom zariadenia a uvedené v preberacom protokole. V prípade potreby je možné odovzdať objekt aj skôr po dohode medzi nájomcom a správcom zariadení. V prípade omeškania s odovzdaním zariadenia je nájomca povinný za každý začatý deň omeškania uhradiť časť nájmu vo výške 30% sumy nájomného podľa účelu nájmu v zmysle Čl. 6 ods. 1 tohto VZN.

(4) Obec zabezpečí, aby počas nájmu zariadenia nemala do priestorov zariadenia prístup žiadna osoba, okrem pracovníkov Obecného úradu a osôb, ktorým poskytne kľúče nájomca. V prípade potreby oznámi pracovník obecného úradu potrebu a účel vstupu do zariadenia a zabezpečí, aby sa počas nájmu v priestoroch nepohybovali iné osoby.

**Čl. 5**

**Povinnosti nájomcov**

(1) Nájomca je povinný dodržiavať stanovené časové termíny podľa dohody a používať len tie priestory, na ktoré bol prenájom dohodnutý. Nájomca preberá za prenajaté priestory hmotnú zodpovednosť počas doby, na ktorú má priestory prenajaté.

(2) Nájomca pri užívaní prenajatých priestorov zodpovedá v celom rozsahu za dodržiavanie všetkých platných právnych predpisov v oblasti požiarnej ochrany, bezpečnosti a ochrany zdravia pri práci, hygieny a verejného poriadku, ako aj ostatných všeobecne záväzných predpisov. Užívatelia sú povinní šetriť zariadenia, neznečisťovať priestory a okolie KD a neplytvať energiami.

(3) Prevzatím prenajatých priestorov do užívania nájomca preberá zodpovednosť za poškodenie, stratu alebo odcudzenie inventára. Vzniknuté poškodenie majetku a poruchy je nájomca povinný nahlásiť správcovi protokolárne v rámci odovzdávacieho konania. Prípadné škody je povinný uhradiť obci. Výška škody bude určená na základe zostatkovej hodnoty podľa inventarizačného súpisu, vedeného v účtovníctve obce Prečín, na tento účel vedie obec Prečín Cenník, ktorý je umiestnený v prenajímanom objekte.

(4) Výzdobu priestorov, organizáciu výzdoby si nájomca zabezpečuje sám s prísnym dodržiavaním zákazu ozdobovania stien lepením, vtĺkaním klincov, maľovaním a akýmkoľvek ďalším spôsobom, ktorým by mohlo dôjsť k poškodeniu omietky. Zakazuje sa vtĺkanie klincov do dverí a okenných rámov.

(5) Nájomca je povinný umožniť obci vstup do prenajatých zariadení za účelom kontroly dodržiavania platných právnych predpisov.

(6) Nájomca je povinný dodržiavať vo všetkých prenajatých priestoroch zákaz fajčenia, zákaz manipulácie s otvoreným ohňom a pyrotechnikou.

(7) Po použití prenajatého zariadenia je nájomca povinný zabezpečiť úplné upratanie priestorov a uvedenie do pôvodného stavu v zmysle Pravidiel pre upratovanie a údržbu zariadení vo vlastníctve obce, ktoré budú umiestnené v jednotlivých zariadeniach a na požiadanie budú poskytnuté nájomcovi priestorov. Vzniknuté odpady vytriedené podľa jednotlivých komodít v igelitových vreciach uložiť na určené miesto, v opačnom prípade je povinný uhradiť v plnej výške náklady na upratovanie, ktoré sú vyčíslené pre každý typ akcie samostatne v zmysle čl. 6.

(8) Upratovanie kuchyne a kuchynského zariadenia je povinný robiť vždy nájomca. Kuchyňu a s ňou súvisiace priestory musí vrátiť v čistom stave, to znamená okrem priestorov zabezpečiť vyčistenie aj zariadení - sporáky, chladničky, všetok inventár, vybavenie kuchyne a podobne.

(9) Nájomca je povinný vždy zabezpečiť upratanie všetkých vonkajších priestorov v okolí zariadení, zber, separácia a odvoz odpadov so zariadení a ich okolia a vypratanie všetkých priestorov od vecí, ktoré nie sú inventárom objektu.

(10) Upratovanie kultúrneho domu, ktoré je taktiež povinný vykonať nájomca, pokiaľ si upratanie kultúrneho domu neobjedná ako súčasť nájmu zahŕňa najmä: umytie všetky priestorov KD, podláh, soklov stien, umytie a presun všetkých stolov a stoličiek, umytie a dezinfekcia všetkých sociálnych zariadení umývadiel, umytie a vyčistenie dvier, kľučiek a priestorov šatní. Na tieto úkony si nájomca zabezpečí vlastné čistiace náčinie a čistiace prostriedky.

(11) Pokiaľ má nájomca zapožičané aj obrusy, je povinný uhradiť obci náklady na vypratie a vyžehlenie všetkých obrusov v sume, ktorú obec vynakladá na vyčistenie obrusov. V prípade, že obrusy budú poškodené alebo znečistené, je povinný nahradiť ich v plnej cene nového obrusu.

**Čl. 6**

**Cenník nájomného**

1. **Prenájom KD Prečín**

V cene prenájmu je zahrnutý prenájom zariadenia bez energií, vodného a stočného a prenájom vybavenia zariadenia. Pri prebratí objektu bude vykonaný odpočet energie až po jeho protokolárne vrátenie. Nájomca je povinný uhradiť obci cenu za spotrebovanú energiou a to konkrétne – vodné, stočné, plyn a elektrickú energiu. Spotrebovaná energie bude vyčíslená v deň úhrad doplatku za prenájom KD Prečín podľa aktuálnych fakturačných cien energií.

Pri prebratí priestoru nájomca uvedie či zabezpečí upratovanie podľa čl. 5 bod 10 vo vlastnej réžií,. alebo si v rámci nájmu objednáva aj upratovanie. Cena tejto služby predstavuje 100,00 EUR a bude uhradená pri vrátení predmetu nájmu obci.

Cena nájmov je uvedená bez spotreby energií, čistenie obrusov a úhrady za upratovanie KD.

(A) **Poriadanie tanečných zábav, diskoték, plesov :**

a) cena nájmu pre organizácie pôsobiace v obci Prečín je 150 EUR.

b) cena nájmu pre ostatné subjekty je 300 EUR.

(B) **Poriadanie rodinných osláv (životné jubileá, svadby):**

a) cena nájmu pre obyvateľov, ktorí majú v obci trvalý pobyt alebo prechodný pobyt je 100,00 EUR

b) cena nájmu pre obyvateľov, ktorí nemajú v obci trvalý pobyt alebo prechodný pobyt je 250,00 EUR

 (C) **Poriadanie pohrebných hostín (karov):**  - cena nájmu je 0,00 EUR

**D) Predajná akcia -** cena nájmu 100,00 EUR

**F) Firemná akcia -** cena nájmu 300,00 EUR

**G) Iné verejné akcie, koncerty, urbárske schôdze, kultúrne, spoločenské, športové podujatie, výstavy a pod. -** cena nájmu 100,00 EUR

1. **Prenájom Hasičskej zbrojnice**

Pri prebratí priestoru nájomca uvedie či zabezpečí upratovanie podľa čl. 5 bod 9 vo vlastnej réžií,. alebo si v rámci nájmu objednáva aj upratovanie. Cena tejto služby predstavuje 50,00 EUR a bude uhradená pri vrátení predmetu nájmu obci.

Cena nájmu je uvedená bez úhrady za upratovanie hasičskej zbrojnice – vo výške 50,00 EUR / deň. Konkrétny termín prebratia a vrátenia zariadenia dohodne nájomca so správcom objektu na základe pokynov Správcu zariadení.

 **(3) Prenájom Spoločenskej miestnosti v šatniach TJ – vrátane možnosti prenájmu časti šatní, sociálnych zariadení, vonkajších priestorov a priestorov multifunkčného ihriska.**

Pri prebratí priestoru nájomca uvedie či zabezpečí upratovanie podľa čl. 5 bod 9 vo vlastnej réžií,. alebo si v rámci nájmu objednáva aj upratovanie. Cena tejto služby je určená pre každú alternatívu samostatne a bude uhradená pri vrátení predmetu nájmu obci.

Cena nájmov je uvedená bez úhrady za upratovanie .

a) Prenájom Altánku a Spoločenskej miestnosti v šatniach TJ vrátane sociálnych zariadení mimo vykurovacieho obdobia (od 1.5 – do 15.11.): 50,- Eur / deň s uprataním – 80 EUR / deň.

b) Prenájom Spoločenskej miestnosti v šatniach TJ vrátane sociálnych zariadení počas vykurovacieho obdobia (od 16.11. – do 30.4.) 65,- Eur / deň s uprataním – 95 EUR / deň.

c) Prenájom Spoločenskej miestnosti v šatniach TJ vrátane šatní a sociálnych zariadení mimo vykurovacieho obdobia (od 1.5 – do 15.11.): 70,- Eur / deň s uprataním 110 Eur / deň.

d) Prenájom Spoločenskej miestnosti v šatniach TJ vrátane šatní a sociálnych zariadení počas vykurovacieho obdobia (od 1.5 – do 15.11.): 85,- Eur / deň s uprataním 125 Eur / deň.

e) Prenájom Spoločenskej miestnosti v šatniach TJ vrátane šatní, priestorov multifunkčného ihriska a sociálnych zariadení mimo vykurovacieho obdobia (od 1.5 – do 15.11.): 100,- Eur / deň s uprataním – 150 EUR / deň.

f) Prenájom Spoločenskej miestnosti v šatniach TJ vrátane šatní, priestorov multifunkčného ihriska a sociálnych zariadení počas vykurovacieho obdobia (od 1.5 – do 15.11.): 115,- Eur / deň s uprataním – 165 EUR / deň.

g) Prenájom multifunkčného ihriska bez osvetlenia - 50 EUR/ deň, s osvetlením 70 EUR / deň.

h) Prenájom multifunkčného ihriska na menej ako jeden deň bez osvetlenia - 10 EUR/ hod, s osvetlením 15 EUR / hod.

1. **Prenájom KD Zemianska Závada**

V cene prenájmu je zahrnutý prenájom zariadenia bez energií, vodného a stočného a prenájom vybavenia zariadenia. Pri prebratí objektu bude vykonaný odpočet energie až po jeho protokolárne vrátenie. Nájomca je povinný uhradiť obci cenu za spotrebovanú energiou a to konkrétne – vodné, stočné, a elektrickú energiu. Spotrebovaná energie bude vyčíslená v deň úhrad doplatku za prenájom KD Zemianska Závada podľa aktuálnych fakturačných cien energií.

Pri prebratí priestoru nájomca uvedie či zabezpečí upratovanie podľa čl. 5 bod 9 vo vlastnej réžií,. alebo si v rámci nájmu objednáva aj upratovanie. Cena tejto služby predstavuje 50,00 EUR a bude uhradená pri vrátení predmetu nájmu obci.

Cena nájmov je uvedená bez spotreby energií, čistenie obrusov a úhrady za upratovanie KD.

(A) **Poriadanie tanečných zábav, diskoték, plesov :** cena nájmu je 50 EUR.

(B) **Poriadanie rodinných osláv (životné jubileá, svadby):** cena nájmu je 30 EUR.

(C) **Poriadanie pohrebných hostín (karov):** cena nájmu je 0 EUR.

**D) Predajná akcia:** cena nájmu je 30 EUR.

**F) Firemná akcia:** cena nájmu je 100 EUR.

**G) Iné verejné akcie – koncerty, urbárska schôdza, kultúrne, spoločenské, športové podujatie, výstavy a pod:** cena nájmu je 30 EUR.

 (5) Nájomca je povinný uhradiť prenajímateľovi poplatok za prenájom v príslušnej výške. Prenájom sa uhrádza v dvoch častiach:

- 40% - príslušnej sumy nájomného sa uhrádza pri rezervácií termínu ako záloha za rezerváciu termínu

- 60% - doplatok príslušnej sumy nájomného sa uhrádza pri vrátení predmetu nájmu vrátane doplatku za energiu a úhrad za upratovanie, pokiaľ sú súčasťou nájmu.

V prípade, že nájom bude dojednaný v deň prenájmu bez rezervácie termínu, je nájomca povinný uhradiť - 40% - príslušnej sumy nájomného pred prevzatím predmetu nájmu, doplatok 60% príslušnej sumy nájomného sa uhrádza pri vrátení predmetu nájmu vrátane doplatku za energiu a úhrad za upratovanie, pokiaľ sú súčasťou nájmu. Vo výnimočných prípadoch je možné uhrádzať celú cenu nájmu pri vrátení predmetu nájmu, ale len so súhlasom starostu obce.

Pri neuhradení nájomného najneskôr pri vrátení predmetu nájmu sa má za to, že aj po prevzatí priestorov je nájomca povinný platiť nájomné až do úhrady plnej výšky nájomného za priestory. V priestory sa nepovažujú za vrátené pokiaľ nájomca neuhradil celú sumu nájomného vrátane úhrad za energie a upratovanie ak sú súčasťou nájmu. Zároveň pri omeškaní s vrátením predmetu nájmu alebo úhradou nájomného je povinný platiť aj sankčný poplatok vo výške 1% ceny nájmu za každý deň omeškania. Úhradou nájomného za ďalšie dni a sankčného poplatku nezaniká nárok na náhradu škody zo strany obce Prečín.

Obec Prečín vedie Zoznam rezervácií obecných objektov na obecnom úrade, kde je možné si rezervovať termín, spolu s úhradou zálohy za rezerváciu termínu. Zálohu je možné vrátiť len v prípade, že v danom termíne sa bude konať náhradná akcia alebo v prípadoch osobitného zreteľa. V opačnom prípade sa záloha za nájom priestorov nevracia.

(6) Od úhrady nájomného za zariadenia obce sú oslobodené:

a) Školy a školské zariadenia v pôsobnosti obce, organizácie a osoby, ktoré sa stretávajú za účelom prípravy a realizácie kultúrneho alebo spoločenského podujatia pre obec alebo pri príprave prezentácie a pomoci obci,

b) Občianske združenia a organizácie pôsobiace na území obce Prečín, ktoré sa stretávajú za účelom prípravy a realizácie kultúrneho alebo spoločenského podujatia pre obec alebo pri príprave prezentácie a pomoci obci,

c) Obecný úrad a akcie ním organizované, verejné zhromaždenia občanov a zasadnutia obecných komisií,

d) Organizácia, s ktorou sa obecný úrad dohodne na bezplatnom nájme v prípade organizácie verejnoprospešnej, kultúrnej alebo spoločenskej akcie.

Subjekty podľa bodu Čl. 6 bod 6 písm. d) sú povinné uhrádzať iba poplatok za čistenie obrusov, za energie podľa skutočného odpočtu energií pri prenájme KD Prečín a Zemianska Závada vo výške a podľa druhu objektu bez upratovania, s upratovaním je poplatok navýšený o 100 EUR v prípade KD Prečín a 50 EUR v prípade KD Zemianska Závada.

Subjekty podľa bodu Čl. 6 bod 6 písm. d) sú povinné uhrádzať iba poplatok fixný poplatok za energie pri prenájme Hasičskej Zbrojnice a Spoločenskej miestnosti v šatniach TJ – vrátane možnosti prenájmu časti šatní, sociálnych zariadení, vonkajších priestorov a priestorov multifunkčného ihriska vo výške 20 EUR, s upratovaním je poplatok stanovený na 70 EUR.

**Článok 7**

**Záverečné ustanovenia**

1. Toto Všeobecne záväzné nariadenie obce Prečín bolo schválené uznesením Obecného zastupiteľstva v Prečíne č. 47/2020., dňa 25.06.2020 a nadobúda účinnosť od 01.09.2020.
2. U nájomcov, ktorí mali rezervované zariadenia pred nadobudnutím účinnosti tohto Uznesenia OZ, platia pravidlá prenájmu a sadzby, podľa pôvodného VZN o podmienkach prenájmu obecných budov zo dňa 17.12.2008.

..........................................

Anton Lagíň

starosta obce